
PËR DETYRAT E POLICISË SË SHTETIT DHE  të FORCAVE TË USHTRISË NË ZGJEDHJET PËR KUVENDIN 2009

Komisioni Qendror i Zgjedhjeve në mbështetje nenit 21, pika 1, nenit 5, nenit 109, nenit 110, pika 2, nenit 114, pika 2 dhe 3, nenit 115, pika 7,  nenit 121, pika 2, të ligjit nr.10019, datë 29.12.2008 “Kodi Zgjedhor i Republikës së Shqipërisë”, dhe germa “ë” e pikës 1 të nenit 4 të ligjit nr.9749, datë 4.6.2007 “Për Policinë e Shtetit”

UDHËZON:

Neni 1
Qëllimi

Ky udhëzim ka për qëllim të përcaktojë detyrat e Policisë së Shtetit dhe të Forcave të Ushtrisë gjatë periudhës zgjedhore, për zgjedhjet për Kuvendin 2009.

Neni 2
Përkufizime

Për qëllim të këtij udhëzimi, me termin “objekte zgjedhore”, në çdo rast, do të kuptohet ndërtesa ku është vendosur qendra e votimit, komisioni zonës së administrimit zgjedhor dhe vendi i numërimit të votave.

Neni 3
Parime të përgjithshme

1. Rendi dhe siguria gjatë periudhës zgjedhore ruhet nga Policia e Shtetit.
2. Ndalohet përdorimi i forcave të ndërhyrjes së shpejtë dhe forcave speciale në ruajtjen e objekteve zgjedhore.
3. Ndalohet përdorimi i forcave të Policisë së Shtetit dhe atyre të ushtrisë në veprime që mund të cenojnë vullnetin e zgjedhësve.
4. Ndalohet përdorimi i forcave komando dhe i forcave të tjera të ushtrisë gjatë periudhës zgjedhore, përveçse me urdhër me shkrim të Ministrit të Brendshëm dhe Ministrit të Mbrojtjes, kur këto forca nevojiten për ruajtjen e objekteve të rëndësisë së veçantë ose në zëvendësim  të punonjësve të Policisë së Objekteve. Në rastet e planifikuara, urdhri me shkrim i Ministrit i dërgohet KQZ-së 5 ditë përpara hyrjes në fuqi. Në rastet e veçanta, kopje e urdhrit me shkrim dërgohet menjëherë në KQZ.
5. Ndalohet përdorimi i forcave komando dhe i forcave të tjera të ushtrisë për ruajtjen e objekteve që kanë lidhje me zgjedhjet.
6. Ndalohet, gjatë gjithë periudhës zgjedhore, kryerja e ushtrimeve ose manovrave ushtarake jashtë reparteve ose vendeve të dislokimit nga forcat e ushtrisë.
7. Ndalohet përdorimi apo pjesëmarrja e punonjësve ose strukturave të Shërbimit Informativ Shtetëror në ngjarjet që kanë të bëjnë me zgjedhjet apo në veprime, që mund të ndikojnë në vullnetin e zgjedhësve.
 


Neni 4
Komunikimi ndërmjet KQZ-së, forcave të Policisë dhe Ushtrisë

1. Drejtori i Përgjithshëm i Policisë së Shtetit, gjatë gjithë kohëzgjatjes së periudhës zgjedhore, dorëzon menjëherë në KQZ kopje të urdhrave për angazhimin e forcave speciale dhe forcave të ndërhyrjes së shpejtë.
2. Drejtori i përgjithshëm i Policisë së Shtetit, gjatë gjithë kohëzgjatjes së periudhës zgjedhore, dorëzon menjëherë në KQZ kopje të urdhrave për angazhimin e forcave të Policisë së Shtetit të ngarkuar me detyra zgjedhore.
3. Në rast se KQZ-ja vlerëson se veprimtaria e forcave të Policisë së Shtetit ose të ushtrisë mund të dëmtojë apo të pengojë administrimin ose zhvillimin e zgjedhjeve të lira, të drejta, demokratike dhe transparente, ajo ka të drejtë të kërkojë informacione. Institucioni përkatës është i detyruar të paraqesë menjëherë informacion për veprimet e kryera  dhe marrjen e masave për zbatimin e ligjit. 
4. KQZ-ja i dërgon drejtorit të përgjithshëm të Policisë së Shtetit, 30 ditë para ditës së zgjedhjeve, listën e plotë të objekteve zgjedhore dhe adresat e sakta të vendndodhjes së tyre.
5. Drejtori i përgjithshëm i Policisë së Shtetit është i detyruar t’i paraqesë KQZ-së, 10 ditë para datës së zgjedhjeve, listën e plotë të punonjësve të ngarkuar me detyra gjatë zgjedhjeve. Ai është i detyruar të informojë menjëherë KQZ-në për çdo ndryshim në listë.
6. Për secilin nga punonjësit e përfshirë në listë, duhet të përcaktohen, me shkrim, të dhënat personale, grada që mban, detyrat funksionale, vendvendosja e punonjësit gjatë periudhës së zgjedhjeve dhe në ditën e votimit, emri i eprorit të drejtpërdrejtë të tij, lloji i shërbimit të policisë ku bën pjesë, si dhe, në mënyrë të detajuar, rrethi i detyrave të ngarkuara.  
7. Për problemet që mund të lindin gjatë periudhës zgjedhore dhe që kanë të bëjnë me sjelljen dhe qëndrimin e punonjësve të Policisë së Shtetit, KZAZ-të i drejtohen drejtorit të policisë së qarkut, ku ndodhet KZAZ-ja dhe njoftojnë menjëherë KQZ-në. 

Neni 5

Ruajtja e objekteve zgjedhore

1. Selia e KZAZ-së ruhet nga punonjësit e Policisë së Shtetit, nga momenti kur në të mbërrijnë materialet e votimit deri në datën e zgjedhjeve. Ruajtja do të bëhet  prej orës 20.00 deri në orën 8.00 të ditës së nesërme.
2. Pavarësisht nga pika 1 e këtij neni, punonjësi i Policisë së Shtetit, nuk e kryen shërbimin e ruajtjes së selisë së KZAZ-së gjatë kohës kur kjo e fundit është në punë.
3. Shërbimi i ruajtjes, sipas pikës 1 të këtij neni, fillon menjëherë me paraqitjen e kërkesës së kryetarit të KZAZ-së. Kërkesa është me shkrim dhe i dërgohet, për çdo rast, punonjësit të policisë dhe shefit të komisariatit që mbulon njësinё e  qeverisjes vendore, ku është vendosur zyra e KZAZ-së. Në çdo rast, kërkesa i bëhet me dije drejtorit të përgjithshëm të policisë së qarkut. 
4. Kryetari i KZAZ-së, jo më vonë se 7 ditë përpara datës së zgjedhjeve, i dërgon një njoftim me shkrim shefit të komisariatit të njësisë së qeverisjes vendore, ku ndodhet zyra e KZAZ-së. Njoftimi përmban vendndodhjen e KZAZ-së dhe orarin e punës.
5. Policia organizon ruajtjen e qendrave të votimit gjatë natës para ditës së votimit, duke filluar nga momenti kur në KQV mbërrijnë materialet zgjedhore deri në momentin kur KQV-ja fillon veprimet paraprake për çeljen e votimit.
6. Policia organizon ruajtjen e ambientit të vendit të numërimit të votave prej orës 18 00 të ditës së zgjedhjeve deri në momentin e nxjerrjes së tabelave të rezultatit nga KZAZ-ja.
7. Punonjësi i Policisë së Shtetit qëndron jashtë ambienteve të vendit të numërimit të votave, sipas caktimit të bërë nga KZAZ-ja. 

Neni 6
Lejimi i  punonjësit të Policisë së Shtetit për t’u futur në ambientet e VNV-së

1. Gjatë procesit të numërimit të votave, kur KZAZ-ja konstaton se në ambientin e VNV-së janë të pranishëm dhe persona të tjerë, përveç atyre të parashikuar në paragrafin e parë të nenit 121 të Kodit Zgjedhor, u kërkon atyre që të largohen. Në rast refuzimi, merr vendim për njoftimin e punonjësit të Policisë së Shtetit dhe mban shënim në librin e protokollit.
2. Kur në vendin e numërimit të votave rrezikohet rendi, KZAZ-ja, me vendim, thërret organet e Policisë së Shtetit.
3. Vendimi për kërkimin e ndihmës për vendosjen e rendit i paraqitet me shkrim organeve të Policisë së Shtetit dhe përmban përshkrimin e shkurtër të shkaqeve dhe të rrethanave.
4. Me marrjen e vendimit, kryetari, zëvendëskryetari ose çdo anëtar i KZAZ-së thërret menjëherë policinë dhe njofton KQZ-në për incidentin e ndodhur.
5. Sapo forcat e policisë paraqiten në vendin e numërimit të votave, KZAZ-ja u  dorëzon atyre menjëherë përpara ndërhyrjes kopje të vendimit për thirrjen e policisë për të ndërhyrë, të firmosur dhe vulosur nga ky komision. 
6. Me rivendosjen e rendit në vendin e numërimit të votave, KZAZ-ja, me vendim, u kërkon forcave të Policisë së Shtetit të largohen.
7. Vendimi i KZAZ-së për ndërhyrje merret sipas modelit 32 V bashkëngjitur këtij udhëzimi.

Neni 7
Lejimi i  punonjësit të Policisë së Shtetit për t’u futur në ambientet e 
 qendrës së votimit

1. Kur në qendrën e votimit rrezikohet rendi ose zhvillimi i rregullt i votimit, KQV-ja, me vendim, thërret organet e Policisë së Shtetit.
2. Vendimi për kërkimin e ndihmës për vendosjen e rendit, i paraqitet me shkrim organeve të Policisë së Shtetit dhe përmban përshkrimin e shkurtër të shkaqeve dhe rrethanave.
3. Me marrjen e vendimit, kryetari, zëvendëskryetari ose çdo anёtar i KQV-së thërret menjëherë policinë dhe njofton KZAZ-në për incidentin e ndodhur.
4. Sapo forcat e policisë paraqiten në qendrën e votimit, KQV-ja u  dorëzon atyre menjëherë përpara ndërhyrjes kopje të vendimit për thirrjen e policisë për të ndërhyrë, të firmosur dhe vulosur nga ky komision. 
5. Me rivendosjen e rendit në qendrën e votimit, KQV-ja, me vendim, u kërkon forcave të Policisë sё Shtetit të largohen.

Neni 8
Veshja dhe armatimi i policisë

1. Punonjësit e forcave të Policisë së Shtetit, të ngarkuara me detyra zgjedhore sipas këtij udhëzimi, janë të detyruar të mbajnë uniformën gjatë ushtrimit të detyrës dhe dokumentin e identifikimit sipas modelit të përcaktuar  në lidhjen nr.1, bashkëngjitur këtij udhëzimi.
2. Punonjësit e forcave të Policisë së Shtetit, të ngarkuar me detyra gjatë zgjedhjeve, mbajnë vetëm armatim personal brezi (pistoletë).
3. Punonjësit e forcave të policisë janë të detyruar që, përveç armatimit personal të brezit, të mbajnë dhe automatik në rastet kur ngarkohen me ruajtjen e objekteve zgjedhore gjatë natës dhe gjatë shoqërimit të kutive të votimit nga qendra e votimit në vendin e numërimit të votave, me përjashtim të rastit kur janë ngarkuar të ruajnë godinën ku është caktuar vendi i numërimit të votave.

Neni 9
Lëvizjet e policisë

1. Qarkullimi i forcave të policisë, të ngarkuara me detyra zgjedhore, bëhet vetëm me mjete policie dhe vetëm në rast se kërkohet ndërhyrja e tyre respektivisht nga KQZ-ja, KZAZ-ja ose nga KQV-ja.
2. Mjetet e përdorura prej policisë, me targa civile, duhet të kenë shenja dalluese që tregojnë se ato janë të ngarkuara me detyra në funksion të zgjedhjeve. Targat civile dhe shenjat dalluese bëhen me dije në KQZ jo më vonë se 10 ditë përpara ditës së zgjedhjeve.

Neni 10
Vendqëndrimi i policisë

1. Punonjësit e forcave të policisë, që ngarkohen me detyra gjatë zgjedhjeve, me përjashtim të atyre që merren me ruajtjen objekteve zgjedhore, në 24 orët para ditës së zgjedhjeve dhe në ditën e zgjedhjeve, qëndrojnë brenda komisariateve ose në vende dislokimi larg qendrave të banuara.
2. Asnjë person i armatosur, duke përfshirë edhe forcat e policisë dhe ushtarakët, nuk lejohet të qëndrojë apo të hyjë në ambientet zgjedhore.
3. Përjashtohen nga përcaktimi i bërë në pikën 2 të këtij neni, rastet kur prania e forcave të policisë kërkohet përkatësisht nga KZAZ-ja ose nga KQV-ja, si dhe në rastin e prezencës së punonjësve të Policisë së Burgjeve brenda territorit të burgut ose vendit të paraburgimit, ku është ngritur qendra e posaçme e votimit.

Neni 11
Shoqërimi i kutive të votimit dhe i materialeve zgjedhore

1. Me mbylljen e votimit, kryetari i KQV-së njofton komisariatin e policisë dhe KZAZ-në, duke i kërkuar të dërgojë në KQV punonjësin e policisë i cili është efektiv i përhershëm i Policisë së Shtetit, përjashtuar POLICINË KRIMINALE (Departamentin e Hetimit të Krimeve) që do të shoqërojë kutitë e votimit dhe kutinë e materialeve zgjedhore.
2. Punonjësi i policisë paraqitet në kohën e caktuar nga KQV-ja dhe pret në hyrje të saj, derisa të dalin anëtarët dhe sekretari, së bashku me kutitë e votimit dhe kutinë e materialeve zgjedhore.
3. Shoqërimi i kutive tё votimit dhe i kutisë së materialeve zgjedhore nga KQV-ja në vendin e numёrimit tё votave bëhet me automjet në të cilin ndodhen anёtarёt e KQV-së, sekretari i KQV-sё dhe një punonjës i Policisë së Shtetit.
4. Gjatë shoqërimit, kutia dhe materialet e tjera zgjedhore administrohen vetëm prej kryetarit, zëvendëskryetarit dhe anëtarëve të KQV-së. Punonjësi i forcave të policisë nuk ka të drejtë, në asnjë rast, që të posedojë apo të ketë kontakt me materialet e mësipërme.
5. Punonjёsi i policisё, i ngarkuar me detyrën e shoqërimit të kutive të votimit dhe kutisë së materialeve zgjedhore nga qendra e votimit nё vendin e numërimit të votave, garanton shoqërimin dhe mosprekjen e kutive të votimit nga të tretët.
6. Punonjësi i policisë i ngarkuar me shoqërimin e kutive të votimit dhe kutive të materialeve zgjedhore, sipas pikës 3 dhe 4 të këtij neni, për çdo parregullsi të konstatuar gjatë procesit të shoqërimit nga KQV-ja në vendin e numërimit tё votave, përpilon një raport shërbimi, si dhe informon njëkohësisht eprorin e tij dhe ky i fundit njofton shefin e komisariatit të policisë dhe  KZAZ-në. 
7. Pas procesit të dorëzimit  të materialeve zgjedhore, punonjësi i policisë firmos procesverbalin e marrjes në dorëzim, sipas modelit të miratuar nga KQZ-ja, merr një kopje të procesverbalit dhe largohet menjëherë nga ndërtesa e KZAZ-së.

Neni 12

Ky udhëzim hyn në fuqi pas botimit në Fletoren Zyrtare.

Kryetari
Arben Ristani
